KIRJALLINEN KYSYMYS E-2662/02 esittäjä(t): Caroline Lucas (Verts/ALE) komissiolle. Lentoliikenne ja ympäristö.



Virallinen lehti nro 110 E , 08/05/2003 s. 0083 - 0084



KIRJALLINEN KYSYMYS E-2662/02 esittäjä(t): Caroline Lucas (Verts/ALE) komissiolle (23. syyskuuta 2002) Aihe: Lentoliikenne ja ympäristö Komission tiedonannossa Lentoliikenne ja ympäristö: kestävän kehityksen haasteet(1) todettiin, että myöhemmin ehdotettaisiin lisätoimenpiteitä, joilla vähennetään lentoliikenteen kielteisiä ympäristövaikutuksia. Lisäksi parlamentille esittelemässäni mietinnössä komissiota kehotettiin antamaan useita lentoliikennettä ja ympäristöä koskevia ehdotuksia. Milloin komissio aikoo julkaista nämä ehdotukset, ja ehdotetaanko niissä toimenpiteitä, joilla vähennetään: 1. lentoliikenteen paikallisia ympäristövaikutuksia (kuten kaasupäästöt ja melu lentokenttien lähellä); ja 2. lentoliikenteen globaaleja ympäristövaikutuksia (kuten kasvihuonekaasupäästöt)? (1) KOM(1999) 640. Loyola de Palacion komission puolesta antama vastaus (12. marraskuuta 2002) Komission tiedonannon Lentoliikenne ja ympäristö: kestävän kehityksen haasteet(1) perusteella on käynnistetty useita lentoliikennettä ja ympäristöä koskevia aloitteita: - Komissio on antanut lentoliikenteen paikallisiin ympäristövaikutuksiin liittyvän ehdotuksen direktiiviksi ääntä hitaammin lentävien siviili-ilma-alusten meluluokitusta koskevan yhteisön kehyksen vahvistamisesta melumaksujen laskentaa varten(2), josta Euroopan parlamentti on antanut lausuntonsa ensimmäisessä käsittelyssä. Maaliskuun 26. päivänä 2002 parlamentti ja neuvosto antoivat direktiivin meluun liittyvien toimintarajoitusten asettamista yhteisön lentoasemilla koskevien sääntöjen ja menettelyjen vahvistamisesta(3) komission ehdotuksen(4) perusteella. Tässä direktiivissä määritellään säännöt, joiden tarkoituksena on helpottaa yhtenäisten toimintarajoitusten asettamista yhteisön alueella sijaitsevilla lentoasemilla. Komissio on osallistunut pakokaasupäästöjen vähentämiseen liittyvään Euroopan siviili-ilmailukonferenssin (ECAC) toimintaan, jolla pyritään kehittämään lentokoneiden luokittelujärjestelmä pakokaasupäästöistä perittävien maksujen keräämistä varten. Heti kun ECAC:n suositukset ovat valmiit, komissio tutkii mahdollisuutta ottaa menetelmä käyttöön yhteisön tasolla. - Komissio on teettänyt tutkimuksen lentoliikenteen globaaleista ympäristövaikutuksista. Tutkimuksessa analysoidaan useita taloudellisia välineitä, ja se julkaistaan piakkoin. Komissio aikoo pyytää asiasta kiinnostuneita esittämään huomautuksia tutkimuksen tulosten perusteella. Komissio ottaa huomioon parlamentin ja neuvoston mahdolliset tutkimusta koskevat huomautukset ja ehdotukset. - Kansainvälisellä tasolla yhteisön ja jäsenvaltioiden kannanotot ovat vaikuttaneet siihen, että pakokaasupäästöjen vähentäminen ja uusien melunormien kehittäminen ovat Kansainvälisen siviili-ilmailujärjestön (ICAO) vuoden 2004 kokouksen asialistan kärjessä. Tässä yhteydessä komissio kannattaa yhdessä jäsenvaltioiden kanssa joustavia ICAO:n sääntöjä, jotka koskevat taloudellisia kannustimia. (1) KOM(1999) 640 lopullinen. (2) KOM(2001) 74 lopullinen. (3) Euroopan parlamentin ja neuvoston direktiivi 2002/30/EY, annettu 26 päivänä maaliskuuta 2002, meluun liittyvien toimintarajoitusten asettamista yhteisön lentoasemilla koskevien sääntöjen ja menettelyjen vahvistamisesta (EYVL L 85, 28.3.2002). (4) KOM(2001) 695 lopullinen.